Дзэ къулыкъум зэрыхуэхьэзырыр къапщытэ
Бахъсэн къалэ округым щыщIадзащ зи ныбжь нэса щIалэхэр дзэ къулыкъум гъэкIуэным пыщIа Iуэхухэм. Я узыншагъэкIэ, нэгъуэщI мардэхэмкIэ щIалэхэр дзэ къулыкъум зэрыхуэхьэзырыр къэпщытэн лэжьыгъэр бадзэуэгъуэм и 15 пщIондэ ирагъэкIуэкIынущ.
Дыгъуасэ зэхэтащ дзэ къулыкъум еджэнымкIэ комиссэм и япэ зэIущIэр. А комиссэм хохьэ Бахъсэн къалэ округым, Бахъсэн, Дзэлыкъуэ щIыналъэхэм я дзэ комиссариатым и унафэщI Сосналы Мухьэмэд, Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ IэнатIэхэм я ветеранхэм я совету Бахъсэн къалэ округым щыIэм и Iэтащхьэ Абазэ Хъусен, хабзэхъумэ IуэхущIапIэхэм ядэлэжьэнымрэ зэщIэгъэуIуэныгъэ IуэхухэмкIэ управленэм и унафэщI ХъуэкIуэн Заур, дохутырхэр.
Комиссэм хэтхэм щIалэхэмрэ абыхэм я адэ-анэхэмрэ хузэпкърахащ дзэм къулыкъу щищIэну ираджэ ныбжьыщIэр сэлэт нэс хъуным зэрыхуэкIуэ щIыкIэр.
Зы махуэм къриубыдэу комиссариатым къекIуэлIащ дзэм ираджэну къызытехуэ цIыху 60 хуэдиз.
БАЛЪКЪЫЗ Iэминэ.
